ຊາວກຣີສປະທ້ວງ ແຜນການ ຮັດເຂັມຄັດ ຂອງລັດຖະບານ
ພວກປະທ້ວງທີ່ມີຄວາມໂກດແຄ້ນ ຫລາຍເຖິງ 8 ໝື່ນຄົນ ພາກັນຕໍ່ຕ້ານແຜນການປະຢັດມັດທະຍັດ ທາງເສດຖະກິດຂອງລັດຖະບານ.
ພວກປະທ້ວງທີ່ມີຄວາມໂກດແຄ້ນຈໍານວນຫລາຍເຖິງ 8 ໝື່ນຄົນໄດ້ພາກັນໄປອັ່ງອໍຢູ່ເຕັມຈະຕຸລັດແຫ່ງນຶ່ງໃນໃຈ ກາງກຸງ Athens ໃນວັນອາທິດວານນີ້ ໃນການປະທ້ວງ ຄັ້ງໃຫຍ່ທີ່ສຸດໃນຮອບຫລາຍສັບປະດາຜ່ານມາ ເພື່ອຕໍ່ ຕ້ານແຜນການຂອງລັດຖະບານທີ່ຈະຕັດງົບປະມານລົງ ຕື່ມອີກນັ້ນ ຫລາຍຄົນໃນຈໍານວນພວກປະທ້ວງ ພາກັນໂຫ່ຮ້ອງຄໍາວ່າ “ຂະໂມຍ ຂະໂມຍ” ຂະນະທີ່ພາກັນຊີ້ມືໄປໃສ່ຕຶກສະພາ ແຫ່ງຊາດ ພວກປະທ້ວງສ່ວນຫລາຍເປັນຄົນ Greek ສາມັນທໍາມະດາ ທີ່ມີຄວາມໂກດແຄ້ນທີ່ວ່າ ພວກເຂົາເຈົ້າຖືກຂໍຮ້ອງໃຫ້ເສຍສະລະຕື່ມອີກໃນຂະນະທີ່ລັດຖະບານບໍ່ໄດ້ສ້າງໜ້າວຽກຂຶ້ນຕື່ມ ແລະບໍ່ໄດ້ດໍາເນີນການຢ່າງພຽງພໍ ໃນການປາບປາມພວກສໍ້ໂກງພາສີນັ້ນ ການຊຸມນຸມປະທ້ວງໃນວັນອາທິດວານນີ້ ນັບວ່າເປັນຄັ້ງໃຫຍ່ທີ່ສຸດໃນການປະທ້ວງຕິດຕໍ່ກັນມາ ເປັນເວລາເກືອບ 2 ສັບປະດາຕໍ່ຕ້ານການເອົາມາດຕະການປະຢັດມັດທະຍັດທາງດ້ານເສດຖະກິດນັ້ນ ນາຍົກລັດຖະມົນຕີ George Papandreou ແລະສະຫະພາບຢູໂຣບໄດ້ຕົກລົງເຫັນດີນໍາກັນໃນວັນສຸກຜ່ານມາ ໃນການຈ່າຍເງິນງວດຕໍ່ໄປໃຫ້ Greece ຈາກເງິນຈໍານວນ 160 ຕື້ ໂດລາ ທີ່ Greece ໄດ້ກູ້ຢືມໄປເພື່ອຟື້ນຟູເສດຖະກິດໃນປີແລ້ວນີ້